《书怀》
宋代·洪刍

北阙书休上，南窗膝易安。道肥知战胜，归约已盟寒。

委吏无麟笔，迂儒置虱官。所须升斗水，肯沃鲋鱼乾。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。